NaiveNeuron/SloPal huggingface dataset:
Osuský, Peter, poslanec NR SR (2017-03-28):
Ďakujem pekne. Pani podpredsedníčka hovorila o štatistoch, o scenároch. No áno, my sme vo verzii toho, čo sme podpísali kolegovi Budajovi, mali byť hercami v dráme, ktorá mala a mohla mať, keď nie teraz, tak o polroka, a keď nie o polroka, o poldruha roka, ale raz jasne dobrý koniec. Teraz sa dostávame ani nie tak do pozície štatistov, ale dokonca len do pozície tých, ktorí stavajú kulisy. My sme kulisáci v tom, kde sme mali byť herci, a to, že sme tú hru mali hrať, je dané tým, že sme volení zástupcovia občanov a že ich máme reprezentovať. Stavať kulisy je nedôstojné, stavať ich nebudem. Bola tu reč o politickej pohodlnosti. No možnože je to pre niekoho politicky nepohodlné. Ja som asi šťastný človek, ktorý na tomto kresle nevisí a nemusí tu už nikdy byť, zriedka som sa sem dostal z voliteľných miest, zväčša naopak, ale jednoducho nemyslím si, že som politicky v nepohodlnej pozícii. Ja som politicky v pohodlnej pozícii, ja budem hlasovať tak, ako som hlasoval predtým, ako by som hlasoval kedykoľvek potom. Mám to veľmi jednoduché, ako hovorí pani ministerka, apriórne, áno mám to apriórne, nemám rád vydieranie. Raz som ho tu, jednoho 11. októbra, v deň svojich narodením, zažil, keď ma vlastní politickí priatelia a spojenci vydierali, a ja som necúvol, lebo som apriórny asi. Takže ani teraz necúvnem, pretože niet z čoho cúvať, áno má byť áno a nie má byť nie.
Jurinová, Erika, podpredsedníčka NR SR (2014-12-11):
Ďakujem, pán spravodajca. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Do rozpravy sú prihlásení traja páni poslanci. Uzatváram možnosť prihlásiť sa. Dávam slovo prvému prihlásenému pánovi poslancovi Gálovi, ďalej bude nasledovať pán Brocka a pán Kuffa. Nech sa páči, máte slovo, pán poslanec Gál.
R. Zajac, minister zdravotníctva SR: (2003-06-19):
Nechcem teraz komentovať všetky za a proti. Čo to znamená ochrana molekúl, licencovaná, patentovaná, HI-TECH, čo to znamená pre výrobcov generických látok, kde nepochybne patria aj národní slovenskí výrobcovia liekov, aké slovíčka a slová môžu obmedziť celé štáty v dostupnosti na trhy. My sme sledovali, sledujeme a budeme sledovať v prvom rade efektivitu zdravotníckeho systému. A efektivita hovorí, ak mám možnosť a neporuším zákon, dať tú istú molekulu v nižšej cene, tak to, samozrejme, musím urobiť. Preto nechcem teraz tu ďalšiu hodinu o tom diskutovať, znova to prešlo cez všetky výbory s výsledkom, ktorý bol podľa nášho názoru správny, a teda sa vyjadrím len k návrhu pána poslanca Pašku. Jeho návrh, nemyslím, že je vhodný, nemyslím, že hrozí retroaktivita, hovorí jednoducho, dodržať status quo a nechať zbytočnú, neprimeranú ochranu tým molekulám, ktoré nie sú v Európe už chránené a ktoré nás zbytočne stoja veľa peňazí. Máme problém, akým spôsobom budeme registrovať po pristúpení do Európskej únie, a v tejto chvíli vám idú ďalšie dve novely zákona č. 140, obidve sa týkajú registračných vecí. Ale určite nemáme jeden problém. Ak liek A môžem kúpiť za 100 korún, tak ho nebudem kupovať za 1 000 korún. Preto neodporúčam schváliť pozmeňujúci návrh pána poslanca Pašku, odporúčam v mene vlády a žiadam vás a prosím o to, aby ste postupovali tak, ako to bolo dvakrát cez všetky výbory schválené. Ďakujem pekne.
Zmajkovičová, Renáta, podpredsedníčka NR SR (2012-08-06):
Ďalšou, ktorá vystúpi v rozprave, je pani podpredsedníčka Národnej rady Erika Jurinová, pripraví sa pán poslanec Hlina.
Hrnčiar, Andrej, poslanec NR SR (2012-12-18):
Pán predseda, ďakujem za slovo. Vážené kolegyne, vážení kolegovia, nestihol som to urobiť v mojom príspevku  diskusnom, ktorý odznie až po obednej pauze, chcel by som vás všetkých pozvať na premietanie toľko spomínaného filmu Zuzany Piussi Nemoc tretej moci, ktoré sa uskutoční dnes o 13.00 hodine v parlamentnej kinosále. Chcel by som poprosiť všetkých kolegov bez ohľadu na politickú príslušnosť, ak budú mať čas, aby si prišli pozrieť tento film a dozviete sa šokujúce výpovede sudcov, ktorí boli potrestaní za svoj názor a konkrétne informácie o úplatkoch a korupcii v našom súdnictve. Naozaj bude to bez komentára, pozrieme si film a pôjdeme na poobedňajšie rokovanie Národnej rady. Ďakujem, pán predseda.
Gajdoš, Peter, minister obrany SR (2018-12-03):
Ďakujem za plodnú diskusiu a taktiež otázky, ktoré boli položené, ale som presvedčený o tom, že naša proeurópska a transatlantická orientácia je, myslím, že jasným dôkazom aj tejto výcvikovej misie, ktorú budeme uskutočňovať po schválení, predpokladám, Národnou radou Slovenskej republiky v Iraku. Ešte raz zvýrazňujem, je to výcviková misia na zabezpečenia prípravy irackých príslušníkov ozbrojených síl na získavanie spôsobilostí a kapacít na riešenie tých problémov, o ktorých ste tu spomínali, to znamená, oni vlastnými silami a prostriedkami. Chcem povedať, že na činnosť našich ozbrojených síl, tak ako tu aj pán poslanec Klus spomínal, ktorých už 18,5-tisíca vystriedalo v rôznych misiách mimo územia Slovenskej republiky, počnúc Afrikou a ostatnými kontinentmi, tak chcem povedať, že skutočne naši profesionálni vojaci sú jednoznačne dôveryhodnými a uznávanými partnermi a požadovanými pri riešení rôznych úloh v misiách. Poviem iba jednu, jeden príklad, a to náš plukovník, ktorý riešil celú záležitosť ženijnej infraštruktúry v Afganistane, dostal štátne vyznamenanie za seriózne riešenie problémov vrátane boja proti korupcii. Takže ja som skutočne na našich profesionálnych vojakov právom, právom hrdý. Nie je to iba o poskytovaní, dá sa povedať, tejto odbornej vojenskej pomoci, ale je to skutočne vzdelávanie a príprava nielen príslušníkov ich ozbrojených síl, ale zároveň aj príprava inštruktorov, ktorí zároveň učia profesionálnych vojakov, príslušníkov ozbrojených síl v Iraku. Nie málo významnou je aj humanitárna pomoc. Zhodou okolností, štrnásteho teraz s pánom ministrom zahraničných vecí ideme odovzdať humanitárnu pomoc tu v Bratislave do Afganistanu, ale bolo to aj na západnom, na západnom Balkáne. Takže nie je to iba o poskytovaní skutočne tej profesionálnej pomoci, ale je to aj do určitej miery humanitárnej pomoci a budovanie rôznych škôl a pomoci deťom z hľadiska ich oblečenia a podobne. Čo sa týka zabezpečenia ochrany, na vašu otázku by som odpovedal, je to čiastočne vlastnými silami a prostriedkami, ale zároveň aj silami a prostriedkami na tej základni, ktoré zabezpečujú ostatné členské, členské štáty. Čo sa týka tej otázky ohľadom benefitov, už som spomínal, samozrejme je to, to, že ozbrojené sily Slovenskej republiky majú túto spôsobilosť, sú platným členom NATO, je jednoznačný dôkaz toho, že iný spôsob, ako kolektívna obrana Slovenskej republiky a naša participácia v zmysle článku, tuná nevidím. Ďakujem.
Danko, Andrej, predseda NR SR (2019-02-07):
Vážená pani poslankyne, vážení páni poslanci, pokračujeme v prerušovan..., v prerušenom rokovaní hlasovaním. Chcel by som na úvod, keďže prichádza hlasovanie o mandátu poslanca, povedať, že sa nejedná žiadnu svojvôľu predsedu Národnej rady Slovenskej republiky. V zmysle uznesenia príslušného výboru, pán Matovič, som povinný navrhnúť plénu, aby o tejto veci rozhodovalo. Ohradzujem sa voči útokom voči vedeniu Národnej rady. Nie je to štandardná situácia, že plénum musí o takomto porušení rozhodovať. Bojím sa, že to hrozí viacerým poslancom. Ale musel som sa predtým, ako pristúpime k hlasovaniu o tak závažnej veci, vyjadriť, pretože je to hrubo politicky zneužívané. Takže pristúpime k hlasovaniu o návrhu výboru, ešte raz zdôrazňujem, výboru pre nezlučiteľnosť funkcií na schválenie rozhodnutia výboru pre nezlučiteľnosť funkcií č. P/32/16/K zo dňa 28. marca 2017, ktorým vyslovil stratu mandátu verejnému funkcionárovi Igorovi Matovičovi, poslancovi Národnej rady Slovenskej republiky (tlač 508). Dávam slovo predsedovi výboru pre nezlučiteľnosť funkcií poslancovi Slobodovi, aby hlasovanie uviedol. (Hlasovanie o návrhu Výboru Národnej rady Slovenskej republiky pre nezlučiteľnosť funkcií na schválenie rozhodnutia Výboru Národnej rady Slovenskej republiky pre nezlučiteľnosť funkcií č. P/32/16/K zo dňa 28. marca 2017, ktorým vyslovil stratu mandátu verejnému funkcionárovi Mgr. Igorovi Matovičovi, poslancovi Národnej rady Slovenskej republiky , tlač 508.)
Grendel, Gábor, podpredseda NR SR (2022-02-03):
Tri faktické poznámky na vaše vystúpenie. Končím možnosť prihlásiť sa s faktickými poznámkami. Ako prvý pán poslanec Miroslav Urban.
Laššáková, Jana, podpredsedníčka NR SR (2014-11-08):
Procedurálny návrh. (Reakcie z pléna.)
P. Paška, predseda NR SR: (2009-06-19):
(Hlasovanie.) 139 prítomných, 63 za, 21 proti, 54 sa zdržalo, 1 nehlasoval. Návrh zákona sme neschválili. Pán poslanec, ešte vás požiadam, aby ste uviedli hlasovanie v druhom čítaní o návrhu poslancov Národnej rady Slovenskej republiky Magdy Košútovej a Viliama Jasaňa na vydanie zákona, ktorým sa mení a dopĺňa zákon č. 11/2004 Z. z. o obrannej štandardizácii, kodifikácii a štátnom overovaní kvality výrobkov a služieb na účely obrany , je to tlač 1034.
Kollár, Boris, predseda NR SR (2021-09-16):
Ďakujem predsedníčke mandátového a imunitného výboru za podanie informácie. Otváram rozpravu o tomto bode programu. Pýtam sa, či sa chce niekto prihlásiť do rozpravy. Ak nie, vyhlasujem rozpravu za skončenú. Predsedníčka mandátového a imunitného výboru predniesla návrh uznesenia Národnej rady, dávam o tomto návrhu uznesenia hlasovať. Prosím, prezentujme sa a hlasujeme. (Hlasovanie.) Prítomných 96 poslancov, za 95, proti 1. Konštatujem, že sme navrhnuté uznesenie schválili. Teraz prosím pána Vojtecha Tótha, aby sa dostavil do rokovacej sály. (Príchod poslanca do rokovacej sály.) Pristúpime k sľubu poslanca . Chcem pripomenúť, že poslanec skladá sľub tak, že po verejnom prečítaní textu sľubu položí pravú ruku na ústavu, povie slovo „sľubujem“ a podá ruku predsedovi Národnej rady. Poslanec svojím podpisom potvrdí zloženie sľubu. Prosím pána Vojtecha Tótha, aby pristúpil pred rečnícke miesto a zložil Ústavou Slovenskej republiky predpísaný sľub. Teraz poprosím podpredsedu Národnej rady Gábora Grendela, aby prečítal ústavné znenie sľubu poslanca. Zároveň prosím všetkých prítomných, aby počas skladania sľubu stáli.
Pellegrini, Peter, predseda NR SR (2024-02-13):
Prezentujme sa a hlasujme o bode 7 spoločnej správy s odporúčaním gestorského výboru schváliť. (Hlasovanie.) Prítomných 130 poslancov, za 77, proti 46, zdržalo sa 7 poslancov. Tento bod sme schválili.
Bugár, Béla, podpredseda NR SR (2011-07-01):
Nech sa páči, pán poslanec Osuský.
Števulová, Zuzana, poslankyňa NR SR (2024-02-06):
Ďakujem ti, kolega Hargaš, za tvoj príspevok, kde si podľa mňa veľmi jasným, plastickým spôsobom ukázal na to, že novela tohto zákona jednoznačne nie je vo verejnom záujme nikoho okrem pár vybraných ľudí, „našich ľudí“, pre ktorých sa tu vlastne jednak skracujú trestné sadzby, ale hlavne skracujú lehoty premlčania, ktoré vlastne spôsobia, že ak čo len na deň začne platiť táto novela, tak niektoré trestné činy, ktoré sa týkajú ľudí spriaznených s touto vládnou koalíciou, už nebude možné odstíhať a zostanú navždy premlčané. Neviem, vyzýval si vládnu koalíciu na to, aby si uvedomila, o čom ide hlasovať, ale už opakovane sme sa tu o tom bavili, že je mi hrozne ľúto, že zjavne tieto naše apely, nech už sú z akejkoľvek strany a z akéhokoľvek morálneho alebo iného hľadiska, tu zjavne nepadnú na úrodnú pôdu, lebo aj to dnešné dianie jednoznačne hovorí o tom, že ak niečo táto vláda vie, tak je to účelovo si zmeniť zákon, ako je to pri kompetenčnom zákone, ktorý je v platnosti pomaly pár dní a už ho dnes vláda naprvo, naplno využila, jednak pri ministerstve spravodlivosti, pri Gabriele Matečnej, pri Úrade pre dohľad nad zdravotnou starostlivosťou, pri štatistickom úrade, a prosto idú ako buldozér a valcom valcujú právny štát a spravodlivosť. To je veľmi smutné.
Vašečka, Richard, poslanec NR SR (2016-10-25):
Ďakujem za slovo, pani predsedajúca. Ďakujem Igorovi za jeho prejav, stotožňujem sa s jednou jasnou vecou, ktorú povedal viackrát, aj teraz na záver, stiahnuť tento návrh zákona. Skutočne tu vidím také dve roviny, ak sa novelizuje rokovací poriadok, ktorý sa nás tak bytostne dotýka ako poslancov. Teraz sme v opozícii my, to sa bude meniť, toto nie je len na volebné obdobie. Tak, ak je taký rozpor, to znamená, že asi nie je niečo v poriadku. Myslím, že by sme mohli viesť debatu o tom, ako napríklad ide pán Kresák podať návrh, úprava volieb ústavných sudcov. To je odborná vec. Tam by azda bola nejaká debata. Možno by nebol úplný súhlas, ale to nie je niečo také kontroverzné. Ale tu skutočne sú, je niekoľko opatrení, ktoré sú veľmi kontroverzné, a skutočne pán Matovič na nich veľmi dobre poukázal. Ja si pamätám, že keď sme mali prvé čítanie, tak sme o tom debatovali a bol som napríklad v televíznej relácii s pánom poslancom Bernaťákom, kde hovoril veľakrát, ešte príde druhé čítanie, ešte to upravíme. No ja som si aj teraz počas tohto vystúpenia podrobne, naozaj ešte raz podrobne prešiel pozmeňujúci návrh pána poslanca Gála a pána poslanca Kresáka, ktorý teda je už zverejnený, aj keď nie je podaný. No nič zásadného sa nezmenilo. Tie najpodstatnejšie veci boli ponechané. To znamená, obmedzenie, nerovnomerné obmedzenie vystúpenia a tak isto aj bránenie vizualizácii tých prednesov, ktoré tak jasne teraz Igor vysvetlil. Takže ja budem to isté hovoriť aj dnes večer v relácii s pánom Bernaťákom, do ktorej sme pozvaní, a budem hovoriť, už máme druhé čítanie, čiže nie je to žiadne niečo už hypotetické. Zajtra pravdepodobne o tom budeme hlasovať, ak to nestiahnete. Takže boli to, boli to naozaj falošné slová a to, čo idete urobiť, bude hanba.
F. Petrák, poslanec: (2002-05-14):
Uvedený návrh zákona bol doručený Národnej rade v stanovenej lehote, čím boli splnené všetky podmienky určené § 72 rokovacieho poriadku. Predseda Národnej rady posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel a zaradil ho na rokovanie 60. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky náležitosti návrhu zákona uvedené v § 67 a 68 zákona o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predmetný návrh rieši závažnú problematiku, ktorú je potrebné upraviť. Uzákoňuje doteraz neexistujúcu komplexnú úpravu peňažného platobného styku a zároveň zosúlaďuje normy pre platobný styk v Slovenskej republike s normami Európskej únie. Ďakujem, pán predsedajúci, otvorte rozpravu.
B. Bugár, podpredseda NR: (2006-03-15):
(Hlasovanie.) Prítomných je 119 poslancov, za 115, zdržali sa 2, nehlasovali 2. Návrh uznesenia sme schválili. Teraz prosím pána poslanca Minárika, aby uvádzal jednotlivé hlasovania k zákonu z 2. februára 2006, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/1964 Zb. Občiansky zákonník v znení neskorších predpisov, vrátenému prezidentom Slovenskej republiky na opätovné prerokovanie Národnou radou Slovenskej republiky (tlač 1484). Nech sa páči.
Kadúc, Miroslav, poslanec NR SR (2015-02-11):
Pán predseda, dajte, prosím, hlasovať o tom, že návrh zákona bude prerokovaný v druhom čítaní.
Šeliga, Juraj, podpredseda NR SR (2020-12-01):
Ďakujem pekne. V mene štyroch poslaneckých klubov SaS, SME RODINA, OĽANO a Za ľudí podávam návrh na presun voľby generálneho prokurátora na 3. decembra 2020 (reakcie z pléna, zaznenie gongu), tlač 340, na 17. hodinu, rovnako tlač 338, voľba predsedov výborov, tak ako boli uvedené v programe. Rovnako na návrh poslaneckých klubov OĽANO, SME RODINA, SaS a Za ľudí dávam návrh na presunutie bodov 24., 25., 26., 27. na štvrtok 3. decembra o 9. hodine ráno. Ďakujem.
B. Bugár, podpredseda NR SR: (2002-05-17):
(Hlasovanie.) Prítomných 95 poslancov, za návrh hlasovalo 87 poslancov, zdržali sa 4, nehlasovali 4. Konštatujem, že Národná rada pridelila návrh zákona výborom, určila gestorský výbor, ako aj lehotu výborom na prerokovanie návrhu zákona v druhom čítaní. Vážená snemovňa, ešte nasledujú tri hlasovania o dohovoroch a zmluvách, kde budeme potrebovať, samozrejme, súhlas nadpolovičnej väčšiny všetkých poslancov, a potom by sme prerušili rokovanie dnešnej schôdze a pokračovali by sme v utorok o 13.00 hodine. Pristúpime najprv k hlasovaniu o návrhu na vyslovenie súhlasu Národnej rady Slovenskej republiky s Doplnkovým protokolom číslo 10 k Stredoeurópskej dohode o voľnom obchode (tlač 1279). Pán poslanec Bartoš, nech sa páči, môžete uviesť to hlasovanie. S. Bartoš, poslanec: Ďakujem. K predmetnému návrhu odporúčam Národnej rade Slovenskej republiky prijať uznesenie: „Národná rada Slovenskej republiky podľa čl. 86 písm. d) Ústavy Slovenskej republiky vyslovuje súhlas s Doplnkovým protokolom č. 10 k Stredoeurópskej dohode o voľnom obchode.“
Tomáš, Erik, minister práce, sociálnych vecí a rodiny SR (2023-11-21):
Ďakujem pekne. Pán Galko, tak ešte raz, naposledy. Mňa (reakcie z pléna, krik v sále), mňa môžte... (Prerušenie vystúpenia predsedajúcim.)
Ďuriš Nicholsonová, Lucia, podpredsedníčka NR SR (2016-12-08):
Na vaše vystúpenie, pán poslanec, zareagujú siedmi páni poslanci vo faktických poznámkach. Končím možnosť prihlásiť sa s faktickou poznámkou. Pán poslanec Kéry, nech sa páči.
Antal, Peter, poslanec NR SR (2018-06-14):
Pán predsedajúci, prosím bod 34 zákona o výbušninách dať ako termínovaný na 21. 6. po interpeláciách.
Sloboda, Vladimír, poslanec NR SR (2018-12-05):
Ďakujem pekne. Vážené pani poslankyne, vážení páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajcu k návrhu zákona o podmienkach výkonu volebného práva (tlač 1212). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. A vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady a Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 25. januára 2019 a v gestorskom výbore do 28. januára 2019. Pán predsedajúci, otvorte, prosím, všeobecnú rozpravu.
Bublavý, Dušan, poslanec NR SR (2014-05-29):
Pán predseda, dajte hlasovať o druhom pozmeňujúcom a doplňujúcom návrhu Pavla Zajaca, kde sa jedná o vzdelanie, keďže máme lepší a kvalitnejší pozmeňujúci návrh.
Fico, Robert, poslanec NR SR (2021-10-26):
Ďakujem, pán podpredseda. Chcem len predložiť v rámci rozpravy dva návrhy uznesení, o ktorých by sme potom mali hlasovať ešte pred tým, ako dôjde k samotnému hlasovaniu o uznesení o vyslovení nedôvery, potom, pán spravodajca, vám odovzdám obidve tie uznesenia v písomnej podobne. Prvé uznesenie alebo prvý návrh, ktorý predkladám (rečník sa obrátil na predsedajúceho), pardon, ja som myslel, že hovoríte na mňa, sa dotýka toho, že dnes minister hospodárstva nepredložil žiadny plán, preto mi dovoľte, aby som predložil návrh uznesenia Národnej rady k vážnym sociálnym dopadom výrazného rastu cien elektriny, plynu a tepla pre slovenské domácnosti a malé a stredné podniky v roku 2022 a k ohrozeniu finančných záujmov Slovenskej republiky v súvislosti s otvorením prevádzky medzinárodného plynovodu Nord Stream 2. Národná rada Slovenskej republiky zdôrazňuje, že podľa čl. 114 Ústavy Slovenskej republiky je vláda za výkon svojej funkcie zodpovedná Národnej rade Slovenskej republiky. Upozorňuje na ekonomické, finančné a sociálne riziká, ktoré predstavuje avizované výrazné zvyšovanie cien elektriny, plynu a tepla pre slovenské domácnosti a malé a stredné podniky v roku 2022 a na vážne ohrozenie príjmov štátneho rozpočtu po sprevádzkovaní medzinárodného plynovodu Nord Stream 2, a preto žiada vládu Slovenskej republiky, aby v termíne do 15. novembra 2021 predložila Národnej rade Slovenskej republiky: Po prvé. Vecný a časový harmonogram krokov, ktoré vláda Slovenskej republiky okamžite podnikne, aby eliminovala ťažké sociálne a hospodárske dopady výrazného zvýšenia cien elektriny, plynu a tepla pre slovenské domácnosti a malé a stredné podniky v roku 2022. Po druhé. Postup pri ochrane finančných záujmov Slovenskej republiky v súvislosti s ukončením výstavby a sprevádzkovaním medzinárodného plynovodu Nord Stream 2. Pán spravodajca, to je prvé uznesenie, nech sa páči. Rovnako, keďže pán minister neodpovedá na otázky, ktoré dostáva z pléna Národnej rady, navrhujem, aby sme hlasovali aj o druhom návrhu uznesenia. Návrh uznesenia Národnej rady Slovenskej republiky. Národná rada Slovenskej republiky pripomínajúc čl. 116 ods. 1 Ústavy Slovenskej republiky, podľa ktorého je člen vlády za výkon svojej funkcie zodpovedný Národnej rade Slovenskej republiky, žiada člena vlády Slovenskej republiky povereného riadením Ministerstva hospodárstva Slovenskej republiky pána Richarda Sulíka, aby v termíne do 29. októbra 2021 predložil Národnej rade Slovenskej republiky písomnú informáciu o dátume nadobudnutia vlastníctva nehnuteľnosti ranču v Austrálii, jeho rozlohy, kúpnej ceny a ďalších spoluvlastníkoch tejto nehnuteľnosti (meno a priezvisko, štátna príslušnosť). Bratislava, október 2021. Pán spravodajca, aj odôvodnením predkladám aj tento druhý návrh uznesenia. Ďakujem pekne, pán podpredseda.
Bugár, Béla, podpredseda NR SR (2017-12-07):
Ďalej v rozprave vystúpi pani poslankyňa Bašistová, nech sa páči.
Viskupič, Jozef, poslanec NR SR (2011-05-24):
Ďakujem, pán predsedajúci. Ja som si vypočul veľmi pozorne, čo ste v rozprave povedali. Viem pochopiť veľa z tých vysvetlení, ktoré ste použili. Ja som si medzičasom takisto ako pán kolega poslanec Dostál otvoril tie štatistické údaje. A podobne ako kolegyňa z klubu som vyrátal teda, že za deň počas rokov 1991 až 2001 pribudlo 27 Slovákov, keďže to bolo číslo 100 000 počas tých 10 rokov, čo je pre mňa z hľadiska toho potešiteľný fakt. Samozrejme, potešiteľným faktom nie je to číslo, ktoré spomenula kolegyňa. A týmto pádom pre mňa, teda keďže už sme 10 rokov od týchto štatistických čísel, je dôležité to, ako daný stav sčítania dopadne po tom sčítaní, ktoré teraz práve beží. Keďže aj našimi výhradami teda bolo, aby sme sa pustili do tohto zákona až po sčítaní, tak ja by som aj na tomto mieste chcel oceniť, že sme koniec koncov urobili nejakým spôsobom dohodu, ktorú sa budeme pravdepodobne, ako pozerám na tabuľu, snažiť prezentovať zajtra pozmeňujúcim návrhom. A myslím si, že to, že tá dohoda zachováva status quo, je skutočne dobrá dohoda. A dúfam, že vytvorí podmienky na to, aby sa tu menšina cítila doma, nie ako doma. A zároveň sme vôbec nemohli počúvať argumenty, že niekomu tu spôsobujeme diskomfort. Ďakujem.
P. Hrušovský, predseda NR SR: (2004-05-26):
(Hlasovanie.) 141 prítomných, 62 za návrh, 12 proti, 46 sa zdržalo, 21 nehlasovalo. Návrh sme neschválili. Prosím ďalší návrh. M. Abelovský, poslanec: Tretia vystúpila v rozprave pani poslankyňa Zmajkovičová, ktorá predniesla celkove 7 pozmeňujúcich návrhov. Zopakujem poradie. Prvý sa týka Okresného súdu Piešťany s tým, že navrhla hlasovať o každom zvlášť. Druhý je Okresný súd Piešťany, tretí Okresný súd Pezinok, štvrtý Okresný súd Skalica, piaty Okresný súd Nové Mesto nad Váhom, šiesty Okresný súd Bánovce nad Bebravou a siedmy Okresný súd Partizánske.
Číž, Miroslav, podpredseda NR SR (2015-07-01):
S reakciou pán poslanec Hlina.
Žiga, Peter, podpredseda NR SR (2024-04-30):
Vážené panie poslankyne, vážení páni poslanci, budeme pokračovať v prerušenom rokovaní. Na úvod dovoľte, aby som na balkóne privítal žiakov a učiteľov zo Základnej školy Okružná a Základnej školy Močenok, vitajte u nás v Národnej rade! (Potlesk.) Ešte predtým, ako prejdeme k hlasovaniu, vidím dva procedurálne návrhy. Ako prvý pán poslanec Galko.
Grendel, Gábor, podpredseda NR SR (2023-02-10):
Prerušujem teraz schôdzu na jednu minútu a budeme pokračovať hlasovaním. (Prestávka. Po prestávke zaznievanie gongu.)
Pollák, Peter, poslanec NR SR (2021-07-02):
Ďakujem za slovo, pán predseda. Vážené pani poslankyne, páni poslanci, dovoľte mi predstaviť novelu zákona č. 138/2017 Z. z. o Fonde na podporu kultúry národnostných menšín, ktorý vznikol na základe spolupráce viacerých poslancov a ministerstva kultúry. Cieľom predloženej novely zákona je zmena niektorých podmienok, ktoré musí splniť organizácia či právnická osoba, ktorá sa venuje podpore kultúry národnostných menšín, aby bola oprávnená navrhovať svojho zástupcu na zhromaždení organizácií konkrétnej národnostnej menšiny, na ktorom sa volia členovia jednotlivých odborných rád. Novelou zákona vytvárame register, resp. evidenciu kultúrnych organizácií národnostných menšín, a tiež vytvárame nový pojem, tzv. kultúrnu organizáciu národnostnej menšiny. Schválením tejto novely zákona by sa po novom do procesu výberu členov odborných rád mohla prihlásiť iba organizácia, ktorá bude zapísaná do registra, resp. evidencie kultúrnych organizácií národnostných menšín, a vyvíja aktívnu činnosť v oblasti podpory kultúry národnostných menšín. Pán predsedajúci, skončil som a hlásim sa potom ako prvý do rozpravy, kde potom vysvetlím viac detailov. Ďakujem.
Hort, Milan, podpredseda NR SR (2010-11-30):
Ďakujem pekne, pán podpredseda vlády. Zaujmite miesto určené pre navrhovateľov. A teraz dávam slovo spoločnému spravodajcovi z výboru pre financie a rozpočet poslancovi Ondrejovi Matejovi, aby informoval Národnú radu o výsledku rokovania výborov a aby odôvodnil návrh a stanovisko gestorského výboru. Pán spravodajca, nech sa páči.
Laurenčík, Milan, podpredseda NR SR (2022-02-22):
Pán poslanec, prosím, nekomentujte.
Laššáková, Jana, podpredsedníčka NR SR (2013-11-26):
Nejdem k tomu nič dodať. Nech sa páči, pani poslankyňa Vaľová.
Poliačik, Martin, poslanec NR SR (2014-06-04):
Ja mám len otázku, pani podpredsedníčka, či v sprievodnom liste k tejto parlamentnej tlači bol uvedený za všetkých predkladateľov aj pán poslanec Vašečka ako ten, ktorý môže vystupovať ako predkladateľ. Platí uznesenie ústavnoprávneho výboru, podľa ktorého nie všetci zo skupiny predkladateľov môžu vystupovať ako predkladatelia, ale iba tí, ktorí sú uvedení v sprievodnom liste. Aby sme sa nedopustili prehrešku voči rokovaciemu poriadku, sa pýtam, či bol uvedený pán poslanec Vašečka ako predkladateľ, ktorý môže vystupovať v mene skupiny poslancov. Ďakujem.
Kamenický, Ladislav, poslanec NR SR (2015-10-01):
Budeme hlasovať o bode 5 zo spoločnej správy. Odporúčanie gestorského výboru schváliť.
Andrejuvová, Anna, poslankyňa NR SR (2021-05-28):
Ďakujem pekne, pán predsedajúci. Ja by som sa chcela poďakovať iba za faktické poznámky krátko. A súhlasím s tým, že pri uzatváraní zmlúv a vstupu Slovenska do Európskej únie sú témy, ktoré mohli byť možno ešte viac v kompetencií národného štátu. A fakt je taký, že niečo sa vybojovalo, a na základe toho aj dnes môžme postupovať a povedať, že aj táto téma je čisto naša vec, ako ti to povedal ty, Richard. A áno, Slovensko sa k týmto témam má vyjadrovať, je to žiaduce, pretože chrámime, chránime suverenitu našej krajiny. Ďakujem.
Glváč, Martin, podpredseda NR SR (2018-10-18):
Ďakujem. S faktickou poznámkou jeden, dvaja poslanci. Končím možnosť prihlásiť sa. Pán poslanec Paška.
Herák, Ján, poslanec NR SR (2020-04-23):
Ďakujem za slovo. Plne podporujem, samozrejme, kolegu Petra Polláka. Trošku tento problém budeme komplexne riešiť a teda rád ho predstavím vo faktickej poznámke. Nemôžeme sa stále pozerať na Rómov len ako na minoritu. Máme mnoho, ako Peter spomínal, úspešných Rómov. Máme tu kopec lekárov, psychológov, pedagógov. Nemôžeme dovoliť, aby časť občanov Slovenskej republiky sa dívala na Rómov a na rómsky problém len ako na skupinu asociálov. Máme tu iné rizikové skupiny, ktoré vykazujú asociálne správanie a tento problém neni taký vytknutý. Stále sa pozeráme na rómsky problém viacerí, samozrejme, ako na rasistický problém. Ten musíme radikálne odstrániť. Som veľmi rád, že, a oceňujem, že konečne máme v programovom, v programovom vyhlásení vlády riešenie komplexného rómskeho problému a som veľmi rád, samozrejme, že tento problém sa bude komplexne riešiť. Dodnes máme na Slovensku viac ako tisíc evidovaných lokalít, kde stále nie je kanalizácia, kde stále nie je voda. To je obrovský problém, ktorý, opakujem ešte raz, treba komplexne riešiť. Rád by som ešte poznamenal, že aj Úrad splnomocnenca vlády, ktorý tu máme, je považovaný len ako poradný orgán. Čiže budem veľmi rád, keď tento problém nebude vnímaný len ako poradný orgán, ale bude mať vlastnú právnu subjektivitu a bude veľmi úzko prepojený s mnohými rezortami. Budem veľmi dbať o to, aby rómsky problém a Rómovia mali svoje postavenie na Slovensku. Ale čo je najnutnejšie, musíme zmeniť radikálne verejnú mienku, aby Rómovia neboli diskriminovaní a rasisticky terčovaní. Ďakujem pekne.
Bugár, Béla, podpredseda NR SR (2018-10-16):
Podáva námietku. Prezentujme sa a hlasujme o námietke pána poslanca Dostála. (Hlasovanie). Prítomných 139, za 45, proti 74, zdržalo sa 20 poslancov. Námietka bola odmietnutá. Nech sa páči.
Poliačik, Martin, poslanec NR SR (2013-05-16):
No, pán kolega, ty si bol taký veľmi zmierlivý, ale ono to treba asi naozaj povedať nahlas, že je tu šliapané po pravidlách. Je tu šliapané po pravidlách a ja popravde nemám žiadne kapacity na základe toho, že nemôžem pozrieť do pripomienkového konania, ktoré by v takejto veci malo prebehnúť na vláde, aj názory odborníkov, tak nám je tu v podstate siahnuté na možnosť kompetentne sa rozhodnúť o tej „bychli“ obrovskej, ktorá tu je hodená ako poslanecký návrh. Ja mnohé veci, ktoré si hovoril v tom príspevku, zneli veľmi rozumne, zrejme sa aj týkajú toho, akým spôsobom bol návrh postavený a predložený. Veľmi sa divím, že keď už pán predkladateľ vytrhuje tŕň z päty pani ministerke, tak prečo tu ministerka neostala sedieť? Ona má možnosť kedykoľvek vstúpiť do rozpravy, môže kedykoľvek vystúpiť. Ak je to naozaj tak, že tu pán poslanec zachraňuje ministerstvo, tak ja neviem, možno keby som ja bol minister, tak by som tu ostal sedieť a išiel by som si obhájiť takýto materiál, ktorý predkladám  najvyššiemu zákonodarnému zboru v krajine. Takto to vyzerá naozaj iba ako lajdáckosť, napochytre aj nejaká urobená zlátanina, ktorá nedáva možnosť poslancom Národnej rady, aby sa k nej naozaj kompetentne vyjadrili, a ukazuje nám, že tie pravidlá, ktoré by sme tu mali dodržiavať, majú nejaký zmysel, žeby sme si z nich jednoducho nemali robiť trhací kalendár, lebo to sa pri takto obrovskom poslaneckom návrhu práve teraz deje. Ďakujem.
I. Mikloš, poslanec: (2007-12-06):
Ešte kým začnem, odcitujem z rokovacieho poriadku Národnej rady § 129 ods. 7, ktorý znie: „Na interpeláciách musia byť prítomní všetci členovia vlády. V odôvodnených prípadoch môže predseda vlády určiť, ktorý člen vlády bude za neprítomného člena vlády na interpelácie odpovedať alebo oznámi, že bude na ne odpovedať sám.“ Takže na základe tohto paragrafu sa vás, pán predseda Národnej rady, pýtam, ešte kým začnem, aké sú dôvody neúčasti predsedu vlády a tých ministrov, ktorí tu nie sú.
P. Hrušovský, predseda NR SR: (2002-11-06):
Pán poslanec Mikloško.
Kočiš, Eduard, poslanec NR SR (2022-05-24):
Veľmi pekne ďakujem za slovo, pán predsedajúci. To, že si kolega Mazurek zatlieskal sám, neznamená to, že jeho prejav nepadol na úrodnú pôdu, kdežto kolegovia z OĽANO, keď väčšinou tlieskajú v stoji, tak tlieskajú sprostostiam svojho vlastného predsedu, ale o tom som rozprávať naozaj nechcel. Kolegovia, kolegyne, ak týmto zákonom, ktorý naozaj tvrdíte, že je prorodinný a naozaj orientovaný iba na záujmovú činnosť detí, tak týmto zákonom zároveň beriete 550 miliónov eur obciam, mestám a vyšším územným celkom. Jeden génius vo svojom úvodnom slove povedal, že lepších je 100 euro v peňaženke rodiny, ako 100 euro v taške alebo kasičke nejakého primátora. Ja sa však chcem spýtať: Ten primátor v tej svojej kasičke má naozaj nejaké peniaze. Lenže o tej kasičke rozhoduje buď mestské, alebo obecné, alebo zastupiteľstvo vyššieho územného celku. Samotný primátor, samotný starosta, samotný župan bez poslancov neznamená nič. Čiže v konečnom dôsledku o všetkom a o všetkých financiách rozhodujú poslanci miest, obcí a vyšších územných celkov. Čiže v tomto sa tento génius a predkladateľ tohto zákona mýli. Ak nerozumieme tejto jeho atómovej zbrani, tak potom tejto atómovej zbrani naozaj nerozumie ani Združenie miest a obcí Slovenska, ktorá vstúpila do štrajkovej pohotovosti. Pýtam sa prečo. Sú to až takí sprostí ľudia, aby to nevedeli pochopiť? Prečo do štrajkovej pohotovosti vstúpila Únia miest Slovenska? Takisto sú tam len úplní dezoláti a totálne sprostí ľudia? A ak do tejto štrajkovej pohotovosti vstúpia aj vyššie územné celky, na ktorých čele organizačne stojí jeho bratranec Viskupič (zaznievanie gongu), tak potom už naozaj si musíme povedať, že sprostosť na vyšších územných celkoch, obciach a mestách asi zvíťazila, iba Matovič je lietadlo.
D. Gabániová, poslankyňa: (2009-03-10):
Konštatujem, že uvedený návrh spĺňa z formálno-právnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Návrh zákona je v súlade s Ústavou Slovenskej republike a inými zákonmi a medzinárodnými zmluvami, ktorými je Slovenská republika viazaná. Predložený návrh zákona obsahuje doložku zlučiteľnosti s právom Európskej únie. Návrh zákona nemá dopad na štátny rozpočet a na rozpočet vyšších územných celkov. Uvedenie návrhu zákona do praxe zvyšuje nároky na rozpočet obcí zabezpečujúcich vypracovanie strategických hlukových máp a akčných plánov ochrany pred hlukom. Finančné prostriedky môžu obce získavať zo štrukturálnych fondov Európskej únie. Nepredpokladá sa nepriaznivý dopad na zamestnanosť. Vychádzajúc z oprávnení, ktoré pre mňa ako spravodajcu vyplývajú zo zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 985 z 26. februára 2009 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre verejnú správu a regionálny rozvoj a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby predmetný návrh zákona výbory prerokovali do 8. apríla 2009 a gestorský výbor do 14. apríla 2009. Pán predseda, prosím, otvorte rozpravu.
Záhumenský, Marian, poslanec NR SR (2010-12-03):
Ďakujem pekne. Pán poslanec Kažimír, ja chcem vysoko oceniť tvoje vystúpenie, kde si veľmi presne dešifroval tento návrh štátneho rozpočtu, ktorý bol predložený. Vlastne sa ti podarilo odhaliť bublinu, ktorá zastiera spôsob takejto konsolidácie verejných financií, ako bola predložená, kde sa vláda tvári, že ide šetriť na svojich výdavkoch. Vidíme, akým spôsobom sa má šetriť, že to je vlastne skutočne len bublina a že sú to napísané šetriace výdavky. Ale na druhej strane si taktiež poukázal veľmi presne na to, kde chce zobrať vo svojich príjmoch. Jasne z toho vyplýva, že budú to musieť zaplatiť tí najzraniteľnejší, to sú ľudia so strednými a nízkymi príjmami, lebo tento dopad tohto štátneho rozpočtu práve zasiahne najviac ich. Keď som vo svojom vystúpení hovoril o poľnohospodárstve a potravinách, taktiež si poukázal na tento fenomén a len zvýšenie nafty o 7 korún na liter, samozrejme, sa musí prejaviť vo významnom náraste cien potravín a toto zastihne, samozrejme, všetkých občanov Slovenskej republiky, ale najviac to pocítia peňaženky práve tých najnižšie príjmových skupín obyvateľstva. A čo to bude znamenať? No bude to znamenať ďalšie zastavenie spotreby, bude to znamenať ďalší klin do kolesa ekonomiky, ktoré sa bude spomaľovať. To bude generovať ďalších nezamestnaných a to bude opäť si vyžadovať ďalšie výdavky štátu na podporu nezamestnanosti. Čiže toto je pravý obraz tohto spôsobu šetrenia, ale, bohužiaľ, nemajú sa občania Slovenskej republiky na čo tešiť, lebo myslím si, že mnohí z nich budú mať čo robiť, aby zaplatil len svoje základné potraviny, aby udržali aspoň tú svoju výživovú stránku na súčasnej hranici. Ďakujem.
P. Hrušovský, podpredseda NR SR: (2002-04-04):
Otváram rozpravu o tomto bode programu. Pýtam sa vás, páni poslanci, kto sa hlási do rozpravy. Nikto. Preto vyhlasujem rozpravu o tomto bode programu za skončenú. Ďakujem pánovi navrhovateľovi, ďakujem pánovi spravodajcovi za uvedenie a stanovisko gestorského výboru pri prerokúvaní tohto návrhu zákona. Odporúčam aby sme pristúpili k prerokúvaniu ďalšieho bodu programu, ktorého navrhovateľom je výbor pre vzdelanie, vedu, mládež a šport a ktorým je ukončenie členstva v Rade Fondu detí a mládeže a ktorého predkladateľkou je pani poslankyňa Rusnáková. Ďalej bude nasledovať výročná správa a ročná účtovná uzávierka Fondu detí a mládeže za rok 2000. Potom bude nasledovať návrh rozpočtu Fondu detí a mládeže na rok 2002. Teraz by som prosil pani poslankyňu Rusnákovú, aby uviedla návrh na ukončenie členstva v Rade Fondu detí a mládeže. Nech sa páči. E. Rusnáková, poslankyňa: Ďakujem. Vážený pán podpredseda, vážené kolegyne, kolegovia, dovoľte mi predniesť správu výboru k ukončeniu členstva v Rade Fondu detí a mládeže. Podľa § 8 ods. 1 zákona Národnej rady Slovenskej republiky č. 189/1993 Z. z. o Fonde detí a mládeže v znení neskorších predpisov Národná rada Slovenskej republiky uznesením č. 143 z 18. januára 1999 zvolila okrem iných Ing. Andreu Kovačikovú za členku Rady Fondu detí a mládeže. Ing. Andrea Kovačiková listom z 24. januára 2001, ktorý bol doručený predsedovi Národnej rady 13. septembra 2001, oznámila, že nie je schopná naďalej vykonávať funkciu členky Rady Fondu detí a mládeže, a rozhodla sa k 1. septembru 2001 ukončiť svoje pôsobenie v tomto orgáne. Výbor Národnej rady Slovenskej republiky pre vzdelanie, vedu, mládež a šport prerokoval oznámenie Ing. Andrey Kovačikovej o ukončení členstva a v prijatom uznesení č. 308 z 9. októbra 2001 odporúča Národnej rade Slovenskej republiky vziať na vedomie, že Ing. Andrea Kovačiková listom doručeným predsedovi NR SR 13. septembra 2001 sa rozhodla k 1. septembru 2001 ukončiť svoje pôsobenie vo funkcii člena Rady Fondu detí a mládeže. Navrhujem teda ctenej snemovni prijať toto uznesenie NR SR k ukončeniu členstva v Rade Fondu detí a mládeže (tlač 1201): „Národná rada Slovenskej republiky berie na vedomie, že Ing. Andrea Kovačiková listom doručeným predsedovi NR SR 13. septembra 2001 sa rozhodla k 1. septembru 2001 ukončiť svoje pôsobenie vo funkcii člena Rady Fondu detí a mládeže.“ Ďakujem pekne.
Laurenčík, Milan, podpredseda NR SR (2021-09-30):
Faktickú poznámku má pripravenú aj pán poslanec Ľubomír Vážny, nech sa páči.
Lukša, Michal, poslanec NR SR (2015-09-22):
Pán predseda, dajte, prosím, hlasovať o uznesení Národnej rady, ktorým Národná rada podľa čl. 86 písm. d) Ústavy Slovenskej republiky vyslovuje s dohovorom súhlas a zároveň rozhodla, že dohovor je medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi.
Paška, Pavol, predseda NR SR (2012-10-18):
Pán poslanec Hraško.
A. Belousovová, podpredsedníčka NR SR: (2008-04-01):
Otváram rozpravu. Do rozpravy som nedostala žiadnu písomnú prihlášku, preto sa pýtam, či sa chce niekto prihlásiť do rozpravy ústne. Ústne sa do rozpravy prihlásila pani poslankyňa Laššáková a pani poslankyňa Sabolová. Uzatváram možnosť podania ústnych prihlášok do rozpravy. A ako prvá má slovo pani poslankyňa Laššáková. Nech sa páči.
Šimečka, Michal, podpredseda NR SR (2024-04-18):
Ďakujem veľmi pekne, pán poslanec, a ešte pred tým, než vystúpi pán poslanec Hargaš, požiadal o slovo pán minister dopravy Jozef Ráž. Takže nech sa páči.
K. Tóthová, poslankyňa: (2005-12-08):
A pokiaľ ste spomínali výrok pani ministerky, že chudoba sa nerozširuje, ale len prehlbuje, tak to od 1. januára vonkoncom nebude platiť. Myslím si, že nemusím zdôvodňovať prečo. Ďakujem za pozornosť.
A. Belousovová, podpredsedníčka NR SR: (2008-06-19):
Pani poslankyňa, chcete položiť doplňujúcu otázku? Nech sa páči.
Pčolinský, Peter, podpredseda NR SR (2023-03-14):
To je akceptované, je to vybavené. (Reakcie z pléna.) Ostatné nechcete preložiť, hej? Dobre. Nakoľko nemáme žiadne návrhy na doplnenie programu schôdze dávam hlasovať o programe schôdze ako o celku. Prosím, prezentujme sa a hlasujme. (Hlasovanie.) Prítomných 134, za 81, proti 11, zdržalo sa 40, nehlasovali 2. Konštatujem, že program 88. schôdze sme schválili. Pani poslankyne, páni poslanci, tak ako určuje zákon o rokovacom poriadku, dnes budeme hlasovať o 17. hodine. V ďalších rokovacích dňoch budeme o prerokovaných bodoch programu vždy hlasovať o 11. a o 17. hodine, pokiaľ sa Národná rada nerozhodne inak. Teraz v zmysle schváleného programu pristúpime k druhému čítaniu o návrhu poslancov Vladimíry Marcinkovej, Mariána Viskupiča, Vladimíra Ledeckého na vydanie zákona, ktorým sa dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov. Návrh zákona má tlač 1362, spoločná správa výborov má tlač 1362a. Dávam slovo poslankyni Vladimíre Marcinkovej, aby návrh zákona odôvodnila. Pani poslankyňa, sekundičku. Ešte procedurálny návrh, pán poslanec Krúpa. (Ruch v sále.) Páni poslanci!
Šimečka, Michal, podpredseda NR SR (2024-01-11):
Ďakujem veľmi pekne. Mám doplňujúcu otázku. Takto, k tomu, že kto je čím posadnutý, iba by som pripomenul, že skoro rovnakú otázku položili aj viacerí poslanci SMER-u, tak neviem, či aj oni sú posadnutí vaším bytom. Nebudem sa vyjadrovať k vašim útokom pokleslým na mňa alebo na moju politickú stranu. Myslím, že to je nedôstojné predsedu vlády, je to nedôstojné tohto parlamentu a je to nedôstojné hodiny otázok, na ktoré máte odpovedať. Ste sa pýtali, že na koho sa mám obrátiť. (Potlesk.) Ste sa pýtali, že ak teda mám nejaké podozrenia, sa mám na niekoho obrátiť, na pána Lipšica, ja sa obraciam na vás, lebo je to hodina otázok, na predsedu vlády a asi ste si všimli, všetci si všimli, že ste neodpovedal na moju otázku. Akurát ste teda povedal, že nikdy v živote ste v politike nedostali nič zadarmo, no a k tomu smeruje moja otázka. Lebo to vyzerá, že ten byt ste dostali prakticky zadarmo. Čiže sa znovu pýtam, pán premiér, ako je možné, ako je možné, že ste luxusnú nehnuteľnosť od vášho straníckeho kolegu kúpili o niekoľko sto tisíc eur lacnejšie, ako je trhová hodnota. Lacnejšie, ako bola nadobúdacia cena. To znamená, že ste niečo dostali v politike zadarmo. Skúste mi odpovedať na otázku, pán premiér, bez útokov, bez čohokoľvek iného, normálne odpovedzte. (Potlesk.)
Grausová, Natália, poslankyňa NR SR (2017-03-23):
Pani poslankyňa Gaborčáková spomenula Andyho Warhola v Amerike. Nemám o tom vedomosti, že by bol poberal nejaké alebo že by bol zvýhodňovaný, alebo poberal nejaké prostriedky len preto, že patril k rusínskej menšine a že by mu tam bol niekto pestoval jeho rusínsky jazyk, ale myslím si, že Andy Warhol bol považovaný za Američana. Druhá vec je tá, že kresťan by nemal klamať. Pani poslankyňa, neklamte, pretože tu v tomto parlamente dnes nezaznelo ani jedno slovo o tom, že by sa nemali dávať prostriedky na národnostné menšiny. Kto hovorí opak, je luhár.
Gašpar, Tibor, poslanec NR SR (2024-02-08):
Ďalej budeme hlasovať o bode 36 druhého pozmeňujúceho návrhu poslanca Galka.
Pčolinský, Peter, poslanec NR SR (2016-09-13):
Ďakujem pekne. Ono to, vážení, vôbec nejde o nejaký spor liberálov a konzervatívcov. Ja nie som nejaký extra konzervatívec, ale ani žiadny liberál. No pravdou je, pravdou je, však čo si budeme hovoriť, no na tom východe sa trošku viac pije. A opakujem, ja som bol ikskrát svedkom, že mnohí, bohužiaľ, mnohí ľudia nemajú žiadne zábrany, hej. Pre mňa, ja nie som ani pivár a zase chápem potom pivárov, aspoň si myslím, že chápem, ale ja žijem bez alkoholu, mne absolútne alkohol nechýba, ani, ani ja neviem v akých udalostiach. Ja jednoducho, ja tomu nerozumiem, že máme potrebu, a teraz to poviem možno vulgárnejšie, sa opičiť po krajinách iných. Každú blbosť, aká je niekde na západe a sa nám zdá, že je dobrá, tak si tuná ideme hneď zaviesť Ja tomu jednoducho nerozumiem. Možno, možno ja som zadubený alebo niečo, ja tomu fakt nerozumiem, prečo ten alkohol je tak potrebný k tomu životu, že ešte ideme dvíhať z nulovej tolerancie... (Prerušenie vystúpenia predsedajúcim.)
Majorová Garstková, Jana, poslankyňa NR SR (2020-09-23):
Vážení predkladatelia, vo vašom návrhu v doložke vybraných vplyvov zavádzate. Uviedli ste, že návrh zákona, ktorý predkladáte, nemá vplyv na rozpočet verejnej správy. Ministerstvo financií dalo stanovisko, že navrhované poskytovanie jednorazového nenávratného finančného príspevku zo štátneho rozpočtu obciam a vyšším územným celkom predstavuje negatívny, zdôrazňujem, negatívny vplyv na rozpočet verejnej správy, čo ste nezohľadnili v predloženom návrhu. Vo vašom návrhu nie sú uvedené predpokladané finančné dôsledky na rozpočet verejnej správy ani návrhy na úhradu zvýšených výdavkov. Vidím tu medzi vami súčasných aj bývalých primátorov a týmto návrhom sa skutočne staviate do pozície žobrákov naťahujúcich ruku. Ja si sebavedomých a šikovných manažérov samospráv predstavujem inak. Prídete na ministerstvo financií, precízne pripravení, predstavíte prijaté systémové zmeny, úsporné opatrenia, vyčíslite finančné prínosy do budúcich období, predstavíte už použité finančné nástroje a vlastný dlhodobý finančný plán, samozrejme, aj so zapracovanou tvorbou rezervy a podobne a následne požiadate o spoluprácu ministra. Ale vy ste zvolili tú najjednoduchšiu cestu, natiahnuť ruku a prosiť o podporu. Navyše dosť amatérskym spôsobom, bez vyčíslenia dopadu na verejné financie, a to je spolupredkladateľom aj bývalý minister financií pán Pellegrini, ale to sme asi opäť pri tých sebavedomých, šikovných manažéroch. Ďakujem. (Potlesk.)
Pivková, Alexandra, poslankyňa NR SR (2021-06-22):
Odhlasovali sme body zo spoločnej správy. Môžeme pristúpiť k hlasovaniu o pozmeňujúcom a doplňujúcom návrhy, návrhu pani poslankyni Pivkovej.
Viskupič, Jozef, poslanec NR SR (2014-11-10):
Nechcem dať procedurálny návrh, že aby sme odhlasovali vysielanie na dvojke, keďže som bol priamo vyzvaný, lebo sa to proste nedá, ale čo urobiť môžme, je požiadať zodpovedných, nechcem citovať, že „ak vyhráš voľby, môžeš všetko“. Čiže ak zavolám ja, bude to mať menšiu silu, ako keby ste zavolali vy, pán, teda ty, pán predseda, alebo niekto, aby sa naozaj stalo. Pretože bežať, aby bežala na STV dvoje Panoráma, tak naozaj v rámci tej programovej štruktúry by sme mohli urobiť zadosť ľudom, ktorí to naozaj chcú. (Reakcie z pléna.)
Potocký, Milan, poslanec NR SR (2021-11-09):
Ďakujem za slovo, pán predsedajúci. Pán poslanec, vo svojom príhovore ste viackrát spomenul, že sa tu stretáva pri tomto zákone starý svet s novým, že žijeme v 21. storočí. Povedzte mi, čo je na tom zlé a zastarané, ak chceme chrániť nenarodené deti a pomôcť tehotným ženám v ich rozhodovaní? Čo je na tom zlé? Ja si myslím, že spoločnosť je vyspelá aj vtedy, keď dokáže chrániť slabých, chorých, zraniteľných a aj nenarodené deti, ktoré sa nedokážu brániť. Ja si myslím, že to nesvedčí o stredoveku, ale o vyspelosti národa a štátu. Potom ste viackrát tvrdili, že niekto núti ženy sa nejak rozhodnúť. Sám veľmi dobre viete, že podľa tohto zákona konečné rozhodnutie je vždy individuálne na každej žene. Nikto ich nenúti k žiadnemu rozhodnutiu. Ďakujem.
P. Paška, predseda NR SR: (2007-06-26):
(Hlasovanie.) 126 prítomných, 78 za, 43 proti, 3 sa zdržali, 2 nehlasovali. Postúpili sme návrh do tretieho čítania . Otváram rozpravu. Pýtam sa, či sa chce niekto prihlásiť. Nie. Uzatváram rozpravu. Budeme hlasovať, pán spravodajca.